සංක්‍රමණය

යම් රටක ජාතිකත්වය නොදරන පුද්ගයෙකු ස්ථිරව පදිංචි වීමේ අරමුණින් එම රටට ගමන් කිරීම සංක්‍රමණය නම් වේ. සංචාරකයන් වැනි කෙටි කාලීනව වෙනත් රටක ජීවත්වන පුද්ගලයින් සංක්‍රමණිකයන් ලෙස නොසැළකේ. එහෙත්, ඇතැම් විට කෙටි කාලීන රැකියා සඳහා විදේශගත වන පුද්ගලයන්ද සංක්‍රමණිකයන් ලෙස හැඳින්වෙයි.

සංක්‍රමණයෙහි ආර්ථික බලපෑම් පිළිබඳ පර්යේෂණ මගින් පෙන්වාදෙන්නේ සංක්‍රමණය රටවල් දෙකටම (ආගමනය වූ රට සහ විගමනය වූ රට) ආර්ථිකමය වශයෙන් වාසිදායක වන බවයි. ව්‍යතිරේක කිහිපයක් හැරුනු විට බොහොමයක් පර්යේෂණ පෙන්නුම් කරන්නේ සංක්‍රමණය මගින් ස්වදේශීය ජනයාට ධනාත්මක ආර්ථික බලපෑමක් ඇති බවය. කෙසේ නමුත් නුපුහුණු කම්කරුවන් සංක්‍රමණය වීමෙන් වරප්‍රසාද නොලත් ස්වදේශීය ජනයා හට ඍණාත්මක බලපෑම් ඇත් ද යන්න පිළිබඳව පර්යේෂණ වඩාත් විපිළිසර වෙයි. අධ්‍යයනයන්ට අනුව සංක්‍රමණයට ඇති බාධා ඉවත් කිරීම මගින් ගෝලීය දළ දේශිය නිෂ්පාදිතයට විශාළ බලපෑමක් ඇති වනු ඇත. ඇස්තමේන්තු වලට අනුව සංවර්ධනය වෙමින් පවතින රටවල කම්කරුවන් 37% සිට 53% දක්වා ප්‍රමාණයක් සංවර්ධිත රටවලට සංක්‍රමණය වුවහොත් ගෝලීය දළ දේශීය නිෂ්පාදිතයට 67% සිට 147% දක්වා වර්ධනයක් අත් වනු ඇත. ඇතැම් ආර්ථික සංවර්ධනය පිළිබඳ විශේෂඥයන් තර්ක කරන්නේ සංවර්ධිත රටවල් සහ සංවර්ධනය වෙමින් පවතින රටවල් අතර ශ්‍රම සංචලනයට ඇති බාධා ඉවත් කිරීම දරිද්‍රතාවය අඩු කිරීම සඳහා ගත හැකි වඩාත්ම කාර්යක්ෂම පියවරක් වන බවයි. එමෙන්ම සංක්‍රමණය මගින් ගෝලීය උතුරෙහි වයස්ගත ජනගහණය ඉහළ යාමෙන් සිදුවන අයහපත් ප්‍රථිඵල අඩු කරගත හැක.

සංක්‍රමණය ඉහළ යාම සමග අපරාධ ඉහළ යාමක් සිදුවන්නේද යන්න මතභේදාත්මක කරුණකි. ගෝලීය වශයෙන් සැළකූ විට බොහෝ ශාස්ත්‍රීය ලේඛනයන් ඒ ගැන මිශ්‍ර අදහස් දක්වන නමුදු, එක්සත් ජනපදය පමණක් සැළකූ විට පර්යේෂණයන් පෙන්වා දෙන්නේ සංක්‍රමණය මගින් අපරාධ අනුපාතයට බලපෑමක් නොවන බව හෝ ඇතැම් විට ඍණාත්මක බලපෑමක් ඇති කෙරෙන බවය. සංක්‍රමණිකයන් ඔවුන් ආගමනය වූ රටෙහි සංස්කෘතියට කොතරම් ඉක්මනින් සහ ගැඹුරින් හැඩගැසෙනවාද යන්න ඔවුන්ගේ ජාතිකත්වය මත රඳා පවතින බවටත්, සමස්තයක් ලෙස ගත් කළ පළමු සහ දෙවන පරම්පරාවේ සංක්‍රමණිකයන් සෑහෙන දුරට සංස්කෘතිකව අනුවර්තනය වන බවටත් පර්යේෂණ පෙන්වා දෙයි.

එක්සත් ජනපදයෙහි සහ යුරෝපයෙහි අධිකරණ, ව්‍යාපාර, ආර්ථික, නිවාස සැපයීම්, සෞඛ්‍ය, මාධ්‍ය සහ දේශපාලන‍ය යන අංශයන් හීදි සංක්‍රමණිකයන්ට සහ සුළු ජාතීන් හට වෙනස්කම් කිරීම් සිදුවන බවට පර්යේෂන මගින් පෘථුල සාක්ෂ්‍ය ඉදිරිපත් වේ.

 මූලාශ්‍ර